《送逯都水赴海运万户》
元代·宋沂

都水使者日边来，黄金虎符照漕台。笑持英簜入沧海，不比徐福求蓬莱。

将军昔骑青骢马，风采桓桓丹阙下。紫髯如戟半成霜，议论精神更潇洒。

今年运米发东吴，三百万石皆明珠。扬旗列戟耀云汉，伐鼓鸣金转舳舻。

将军尚文今尚武，何物鲸鲵敢予侮。搀抢荡灭凋瘵平，报政归来奏明主。

作者简介：元清江人，字子与。由艺文监掾迁赣州从事，除常山县尹。有《春咏亭稿》。